Пројекат немачке развојне сарадње *„Подстицање запошљавања младих“* у сарадњи са Националним удружењем Сербиа Органика објављује

**ЈАВНИ ПОЗИВ**

За обављање **стручне праксе из области органске пољопривреде и прехрамбене технологије** по принципима органске производње.

Циљ праксе је стицање потребних знања и вештина из области органске производње и прераде и оспособљавање за обављање послова у сектору органске производње.

***Коме је позив намењен?***

*Програм стручне праксе* је намењен **младим, незапосленим лицима до 35 године старости** који су:

* дипломирали на Пољопривредном факултету (смер органска пољопривреда/еколошка пољопривреда, воћарство/виноградарство, ратарство и повртарство, општа агрономија, сточарство - зоотехника, фитомедицина и прехрамбена технологија) или Технолошком факултету (смер прехрамбена биотехнологија и прехрамбено инжењерство)

или

* на последњој години основних или мастер студија горе поменутих факултета и студијских програма/смерова.

***Услови које кандидати морају да испуњавају***

На конкурс могу да се пријаве сви они који испуњавају следеће услове:

* да су држављани Републике Србије,
* да имају мање од 35 година,
* да су незапослени,
* да су завршили или завршавају неки од горе наведених факултета и студијских програма,
* да нису имали радно искуство у области органске и прехрамбене технологије,
* да су спремни за стицање нових знања и вештина,
* да су мотивисани и спремни за рад у овој области.

***Шта програм нуди?***

Одабраним кандидатима програм стручне праксе нуди **прилику за стицање практичних знања и вештина** из области органске производње и прераде у сектору органске производње код послодаваца које успешно послују у овом сектору дуги низ година.

Током трајања стручне праксе лицима која учествују у програму биће плаћена надокнада у месечном износу од 20.000 динара (нето), трошкови превоза и доприноси за случај повреде на раду и професионалне болести.

Предвиђено трајање програма је до 6 месеци.

***Како се пријавити на конкурс?***

Сви они који су заинтересовани за похађање стручне праксе треба да пошаљу следећа документа:

* Пријаву за стручну праксу (преузима се на сајту удружења Сербиа Органица (www.serbiaorganica.info),
* Кратку биографију написану у слободној форми,
* Мотивационо писмо,
* Фотокопију личне карте,
* Фотокопију дипломе (не мора да буде оверена) - за незапослена лица
* Фотокопију индекса прве стране и стране где је оверен последњи семестар - за студенте

Пријаве са наведеном документацијом се достављају мејлом на: [info@serbiaorganica.org](mailto:info@serbiaorganica.org)

Рок за слање пријава је **15. март 2018. до 17:00.**

Пријаву можете преузети на следћем линку и на веб страници http://www.serbiaorganica.info/javni-poziv-za-obavljanje-strucne-prakse-iz-oblasti-organske-poljoprivrede-i-prehrambene-tehnologije-po-principima-organske-proizvodnje/

Непотпуне пријаве као и пријаве које нису послате у предвиђеном року неће бити узете у разматрање. Кандидати који буду одабрани у ужи избор ће бити контактирани путем телефона и позвани на разговор.

У периоду **од 26. фебруара до 5. марта 2018,** биће организоване информативне сесије по следећем распореду:

* Нови Сад – 26. фебруар у 12:00 часова на Пољопривредном факултету, предаваоница П1,
* Сремска Каменица – 26. фебруар у 15.30 часова на Едуконс факултету, свечана сала,
* Бачка Топола – 28. фебруар у 12:00 часова на Биофарминг факултету,
* Чачак – 2. март у 12:00 часова на Агрономском факултету,
* Београд – 5. март у 13:00 часова на Пољопривредном факултету.

***Ко је Сербиа Органика***

Национално удружење за развој органске производње „Сербиа Органика“ основано је у мају 2009. године на иницијативу Министарства пољопривреде и учесника сектора као кровна организација са циљем пружања подршке развоју органске производње на свим нивоима и промовисања органске производње у Србији. Удружујемо целокупан сектор органске пољопривреде на територији Републике Србије и стратешки смо партнер државним и иностраним институцијама у циљу усклађивања и координације развоја органске пољопривреде у Србији.

***О пројекту Подстицање запошљавања младих***

Пројекат Подстицање запошљавања младих се спроводи у оквиру Немачке развојне сарадње. Пројекат спроводи Немачка организација за међународну сарадњу (ГИЗ) у сарадњи са Министарством омладине и спорта Републике Србије као водећим партнером. Циљ пројекта је да пружи подршку младима између 15 и 35 година старости да се боље позиционирају на тржишту рада и да се лакше и брже запосле.